แบงก์รัฐย่ำแย่การเมืองแทรกกำไรหด47%
แบงก์รัฐบักโกรกเจอการเมืองแทรกแซง ทำกำไรวูบกว่า 47%
14 ม.ค. 2556

แบงก์รัฐบักโกรกเจอการเมืองแทรกแซง ทำกำไรวูบกว่า 47% 
รายงานข่าวจากสำนักนโยบายระบบการเงินและสถาบันการเงิน สำนักงานเศรษฐกิจการคลัง (สศค.) เปิดเผยรายงานภาพรวมฐานะและผลการดำเนินงานของสถาบันการเงินเฉพาะกิจ 6 แห่ง ณ เดือน ส.ค. 2555 ว่า มียอดสินเชื่อคงค้างรวมกว่า 3.64 ล้านล้านบาท ขยายตัวสูงกว่าช่วงเดียวกันของปีก่อน 18.71% มียอดเงินฝากคงค้างกว่า 3.07 ล้านล้านบาท ขยายตัวสูงกว่าช่วงเดียวกันของปีก่อน 12.83% โดยมีกำไรสุทธิรวมสะสมกว่า 1.57 หมื่นล้านบาท ลดลงจากช่วงเดียวกันของปีก่อนถึง 47.48% เนื่องจากได้รับผลกระทบจากโครงการช่วยเหลือต่างๆ ของรัฐบาล จึงทำให้อัตราการทำกำไรลดลง 
สำหรับความเพียงพอของเงินกองทุนต่อสินทรัพย์เสี่ยง หรือบีไอเอส มีค่าเฉลี่ยอยู่ที่ 10.11% ด้านยอดหนี้ที่ไม่ก่อให้เกิดรายได้ หรือเอ็นพีแอล มียอดรวมกว่า 1.73 แสนล้านบาท คิดเป็นสัดส่วน 5.06% ของยอดสินเชื่อคงค้าง
“ทั้งนี้ พบว่า ธนาคารออมสินมีสัดส่วนการปล่อยสินเชื่อมากที่สุดกว่า 1.5 ล้านล้านบาท มีเงินฝากมากกว่า 1.53 ล้านล้านบาท ธนาคารเพื่อการเกษตรและสหกรณ์การเกษตร หรือ ธ.ก.ส. มียอดสินเชื่อกว่า 1.01 ล้านล้านบาท มีเงินฝากกว่า 8.49 แสนล้านบาท ธนาคารอาคารสงเคราะห์ หรือ ธอส. มียอดสินเชื่อกว่า 6.86 แสนล้านบาท มียอดเงินฝากกว่า 5.71 แสนล้านบาท ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) มียอดสินเชื่อกว่า 6.39 หมื่นล้านบาท ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) มียอดสินเชื่อกว่า 9.75 หมื่นล้านบาท” 
นอกจากนี้ ยังพบว่ายอดสินเชื่อคงค้างของระบบธนาคารพาณิชย์ ณ สิ้นเดือน ส.ค. 2555 พบว่า มียอดรวมกว่า 9.29 ล้านล้านบาท และมีเงินฝากคงค้างรวมกว่า 10.1 ล้านล้านบาท ทั้งนี้ เมื่อเทียบยอดเงินให้สินเชื่อระหว่างธนาคารพาณิชย์กับสถาบันการเงินเฉพาะกิจ พบว่า มีสัดส่วน 72% ต่อ 28% ขณะที่การรับเงินฝากระหว่างธนาคารพาณิชย์และสถาบันการเงินเฉพาะกิจมีสัดส่วน 77% ต่อ 23%
นายพิศิษฐ์ เสรีวิวัฒนา รองผู้อำนวยการธนาคารออมสิน กลุ่มการตลาด เปิดเผยว่า ภาพรวมผลดำเนินงานธนาคารรัฐไม่ได้ถูกกระทบจากการดำเนินนโยบายของรัฐมากนัก พร้อมชี้ว่าสาเหตุที่ทำให้อัตราการทำกำไรของบางธนาคาร เช่น เอสเอ็มอีแบงก์ และธนาคารอิสลามลดลงมาจากปัญหาภายใน มีการเปลี่ยนตัวผู้บริหารจึงทำให้ขาดคนทำงานกระทบต่อการแก้หนี้เสีย ทำให้ยอดหนี้ที่ไม่ก่อให้เกิดรายได้ หรือเอ็นพีแอล ในช่วงที่ผ่านมาเพิ่มสูงเป็นภาระให้ธนาคารดังกล่าวต้องตั้งสำรองเพิ่มขึ้นทำให้กระทบต่อกำไร 
สำหรับผลดำเนินงานธนาคารออมสินในช่วงปีที่ผ่านมายังขยายตัวปกติ สามารถทำกำไรได้มากกว่า 2 หมื่นล้านบาท แม้อัตราการเพิ่มจะมีสัดส่วนไม่สูง เมื่อเทียบกับปีก่อนแต่ถือว่ายังทำกำไรได้สูง ส่วนเอ็นพีแอลถือว่ายังอยู่ในระดับต่ำเพียง1.11.2% ของยอดหนี้คงค้าง